Na podlagi četrtega odstavka 1. člena Zakona o vojnih veteranih (Uradni list RS, št. 59/06 – uradno prečiščeno besedilo, 61/06 – Zdru-1, 101/06 – odl. US, 40/12 – ZUJF in 32/14) izdaja ministrica za obrambo

Pravilnik o spremembah in dopolnitvah Pravilnika o merilih za sofinanciranje dejavnosti društev ali zvez vojnih veteranov

1. člen

V Pravilniku o merilih za sofinanciranje dejavnosti društev ali zvez vojnih veteranov (Uradni list RS, št. 5/15) se v 4. členu prvi odstavek spremeni tako, da se glasi:

»Pri vrednotenju programa društva se upošteva njegovo delovanje v javnem interesu na področju vojnih veteranov za zgodovinsko obdobje, za katero je društvo ustanovljeno, in sicer:

* razvijanje in spodbujanje domoljubja ter ohranjanje zgodovinskih izročil s spominskimi svečanostmi, proslavami, komemoracijami, okroglimi mizami, pohodi in drugimi obeleževanji pomembnih dogodkov, krajev in osebnosti iz slovenske zgodovine in s področja poslanstva društva;
* organiziranje različnih oblik dela z mladimi;
* skrb za spominska obeležja;
* izdajanje publikacij in glasil ter seznanjanje javnosti z delovanjem društva prek spletnih strani;
* mednarodna dejavnost.«.

2. člen

V 5. členu se za prvim odstavkom doda nov drugi odstavek, ki se glasi:

»Ne glede na prejšnji odstavek se pri vrednotenju števila članov zveze društev upošteva število članov le tistih društev, katerih program je v celoti skladen s prvim odstavkom prejšnjega člena.«.

3. člen

V 12. členu se prvi odstavek spremeni tako, da se glasi:

»Formalno popolne vloge na podlagi meril iz tega pravilnika ovrednoti notranja organizacijska enota ministrstva, pristojna za obrambne zadeve. Vodja notranje organizacijske enote ministrstva, pristojne za obrambne zadeve, izda sklepe o izboru prejemnikov sredstev za sofinanciranje dejavnosti društev, ki vključujejo število na javnem razpisu doseženih točk. Višina dodeljenih sredstev posameznemu prejemniku se določi po preteku roka za pritožbo zoper sklep o izboru prejemnika sredstev za sofinanciranje dejavnosti društev.«.

4. člen

Prilogi 1 in 2 se nadomestita z novima prilogama 1 in 2, ki sta sestavni del tega pravilnika.

5. člen

Pri vrednotenju števila članov društva kot podlage za njegovo sofinanciranje se v letu 2016 upošteva skupno število članov v skladu z določili statuta društva. Sredstva se v skladu z 2. členom razdelijo glede na odstotek članstva v seštevku vseh članov društev oziroma zveze društev, ki delujejo v javnem interesu na področju vojnih veteranov in so se prijavila na javni razpis.

Ob prijavi na javni razpis za sofinanciranje v letu 2017 društva zagotovijo uradne podatke o številu članov, ki imajo priznan status vojnega veterana.

6. člen

Ta pravilnik začne veljati petnajsti dan po objavi v Uradnem listu Republike Slovenije.

Št. ………………………………..

Ljubljana, dne ……………………

EVA ………………………………

Andreja Katič

Ministrica za obrambo

Priloga 1: Merila za izračun sofinanciranja dejavnosti društev vojnih veteranov

Priloga 2: Vloga za sofinanciranje dejavnosti društva ali zveze, ki deluje v javnem interesu na področju vojnih veteranov za leto \_\_\_\_\_\_\_\_\_\_\_\_\_\_\_